พิษอียู-สหรัฐป่วน2สัปดาห์
โบรกเกอร์เตือนอย่าตื่นตระหนก ตัวเลขการว่างงานสหรัฐ-ยุโรปแย่ คาดมีผลแค่สองสัปดาห์
3 มิ.ย. 2555

โบรกเกอร์เตือนอย่าตื่นตระหนก ตัวเลขการว่างงานสหรัฐ-ยุโรปแย่ คาดมีผลแค่สองสัปดาห์
นายไพบูลย์ นลินทรางกูร ประธานเจ้าหน้าที่บริหารบริษัทหลักทรัพย์ ทิสโก้ ให้ความเห็นภายหลังตัวเลขการว่างงานของสหรัฐเดือน พ.ค.เพิ่มขึ้น และสถานการณ์ยุโรปยังไม่ดีขึ้น ว่าจะฉุดดัชนีหุ้นในสองสัปดาห์ข้างหน้าจนกว่ากรีซจะมีการเลือกตั้งในวันที่ 17 มิ.ย. หลังจากนั้นดัชนีหุ้นจะฟื้นขึ้น
ขณะที่ตัวเลขการจ้างงานของสหรัฐที่ออกมาติดลบนั้นเป็นตัวเลขระยะสั้น อย่าคาดหวังว่าจะเกิดการกระตุ้นเศรษฐกิจผ่านมาตรการผ่อนคลายเชิงปริมาณรอบที่สาม (QE3)
“หากปัญหาทั้งสหรัฐและยุโรปทรุดหนักลงมาก ก็จะมีการอัดฉีดเงินเข้ามาทำให้สภาพคล่องเพิ่ม ดัชนีหุ้นก็จะปรับขึ้น แต่หากสถานการณ์ทั้งสองประเทศดูดีขึ้น หุ้นก็จะฟื้นขึ้นมาเอง” นายไพบูลย์ ให้ความเห็น
บล.ทิสโก้ คาดว่า ดัชนีหุ้นไทยเดือน มิ.ย. มีความเสี่ยงที่จะลดลงต่ำสุดที่ 1,085-1,115 จุด ที่รองรับความเสี่ยงขาลงตลอด 2 ปีที่ผ่านมานอกจากนั้น ยังคงให้ดัชนีเป้าหมายปีนี้ 1,300 จุด ตามปัจจัยพื้นฐานเศรษฐกิจไทยที่เติบโตดีและกำไรบริษัทจดทะเบียนเติบโต 25%
ด้านราคาทองตลาดนิวยอร์ก เมื่อคืนวันศุกร์ปรับตัวเพิ่มขึ้นมาที่ 1,625 เหรียญสหรัฐต่อออนซ์ เพิ่มขึ้นกว่า 64 เหรียญสหรัฐ ส่งผลให้ราคาทองแท่งขายออกบาทละ 2.42 หมื่นบาท เพราะคาดหวังกับมาตรการผ่อนคลายเชิงนโยบายรอบใหม่ หรือคิวอี 3 จากธนาคารกลางสหรัฐ (เฟด)
นพ.กฤชรัตน์ หิรัณยศิริ ประธานกรรมการบริษัท เอ็มทีเอส โกลด์ แม่ทองสุกให้ความเห็นว่า หากราคาทองคำยังไม่ทะลุ 1,650 เหรียญสหรัฐต่อออนซ์ ถือว่ายังไม่ใช่แนวโน้มปรับตัวขึ้น